Tisztelt Ünneplő Csillaghegyiek! Tisztelt Vendégeink!

1848 minden magyar számára egy üzenet nemzeti létünk lényegéről, egy olyan fenséges küzdelemről, amely bár a régmúltból fakad, mégis napjainkig ér. Nemzeti ünnepeink közül talán március 15.-e az, amely leginkább egyesítheti célkitűzéseivel a nemzet minden tagját, miként ezt az egykori események is sugallják, hiszen az arisztokrácia haladó személyiségei, a köznemesség képviselői, és a radikális fiatalok együtt álmodták meg a korának megfelelő modern és független Magyarországot.

Mindannyian tudjuk, hogy a XIX. század első harmada, a reformkor egész Európában a nemzetek öntudatának, és ezzel együtt önállóságának gyújtózsinóra volt, ami a monarchiák megdöntését vagy hatalmi rendszerének megreformálását, valamint nemzetállamok létrehozását tűzte ki céljául. Ez a gyújtózsinór 48 tavaszán lángra lobbantotta egész Európát, és e forradalmak tüzét leghosszabb ideig, közel másfél esztendeig hazánk védte, őrizte. Igen, védeni kellett, hiszen a forradalmi tűzben kikovácsolódott követelések, vívmányok a Habsburg uralkodóház számára – bár a márciusi forradalmi napokban meghátrált- elfogadhatatlannak voltak. A márciusi ifjak által megfogalmazott, az egyéni szabadságjogok kivívását és a nemzeti önrendelkezés megteremtését összegző 12 pont számunkra ugyanakkor a nemzetté válás és a társadalmi felemelkedés himnuszát jelentette, amelynek üzenete máig is érvényes.

Talán a mai Y generációnak a jurátus Irinyi József által megfogalmazott egykori követelések szövege régiesnek tűnik, de gondolatai számukra, számunkra is iránytű lehet. Mi sem bizonyíthatja modernségét jobban, mint az, hogy a tételes követelések felsorolása előtti bevezető mondata a következő:

„Mit kíván a magyar nemzet: Legyen béke, szabadság és egyetértés.”

Ez a mondat a Nemzeti Együttműködés 2010-ben elfogadott programjának a nyitó gondolata is, ezért bátran mondhatjuk, hogy a 12 pontban foglalt követelések mai korhoz igazított megvalósítása, a polgári társadalmi rend építése, gyarapítása az őseink által reánk ruházott feladat.

1848. március 15-e a polgári Magyarország születésnapja. Ám ez nem jelentette és ma sem jelenti azt, hogy 1848-49. hősei azt egyszer s mindenkorra kiharcolták volna. Adtak nekünk egy mintát, egy példát, egy örök magyar eszményt, amelyért mint minden eddigi nemzedéknek, nekünk is meg kell küzdenünk, meg kell harcolnunk a polgári Magyarországért.

Ma az a küzdelmünk, hogy legyen jövőképe a fiataloknak, megőrizzék azt a morális és gazdasági erőt, ami összetartja, összetarthatja a nemzetet. Igen, 48 üzenetében van egy nagyon fontos erkölcsi momentum: a haza, a nemzet megbecsülése és iránta való hűségünk. A nemzetünkért érzett felelősségünk. Ma Magyarországon is sokan mondják: a hazafiság valami régi, ócska holmi, talán már múzeumi vitrinbe való. Sokan legyintenek rá vagy nevetnek rajta. A hazafiság azonban nem ilyen ócska holmi, hanem ma is nemzetet fenntartó erő, és erőforrás! 48 mai kornak szóló üzenete ezért az is, hogy ne pusztán szimbólumnak, hanem hitvallásnak tekintsük a kokárdát, a nemzeti lobogót, a magyar hagyományok, és értékek megóvását.

Márai Sándor Füveskönyvében ezt olvassuk: „ Ha az ünnep elérkezik életedbe, akkor ünnepelj egészen!” Egészen ünnepelni, azaz szívvel, lélekkel. S egészen ünnepelni, azaz fiatalok és idősek, kicsinyek és nagyok együtt, egészen tudjanak ünnepelni akkor, amikor 1848. március 15-re emlékezünk. Nem mindig emlékezhettünk meg erről az ünnepről. 1951 és 1987 között a függetlenségéért harcoló polgári Magyarország forradalmát szimbolizáló nap nem lehetett nemzeti ünnep, ahogy a XIX. században sem, mivel - bár a Habsburgok nem akadályozták 48 ünneplését, de - csak az 50 éves évfordulóra, 1898-ra vált hivatalosan elfogadott eseménnyé. Más és más szándék állt ugyan a két időszak tiltása mögött, a tilalom közös gyökére mégis létezett, mégpedig idegen hatalmaknak a független polgári Magyarország megvalósulásától való félelme.

Nehéz ugyanakkor Márai buzdító szavainak napjainkban maradéktalanul eleget tenni. Még itt van zsigereinkben a COVID miatti korlátozások, bezárkózások béklyója, a közösségi, társadalmi lét lehetőségeinek hiánya. E múló tehertételt súlyosbítja a szomszédságunkban dúló háború minden társadalmi és gazdasági következményével.

1848-49 eseményei napjainknak is üzen, a világ viharai között Magyarország számára első a saját értékeinek, érdekeinek védelme. A mai globális erőtér nagyhatalmainak összecsapása közepette a nemzetközi közösségekben való részvételünk mellett is meg kell tudnunk védenünk saját identitásunkat, értékeinket, autonóm mozgásterünket. A 48-as forradalmat másfél éves küzdelmei után idegen hatalmak inváziója verte le, amelynek tanulsága a mai életünkre, politikai döntéseinkre is hatást gyakorol. Zsinórmértékül tehát a 12 pont bevezető sorai adjanak nekünk, és a világnak bölcs tanácsot:

„Mit kíván a magyar nemzet: Legyen béke, szabadság és egyetértés.”

Köszönöm, hogy meghallgattak.